Միլցինի եկամտաբեր տուն (Դոնի Ռոստով)

Միլցինի եկամտաբեր տուն (), XIX դարի քաղաքացիական ճարտարապետության հուշարձան և մշակութային ժառանգության օբյեկտ Ռուսաստանի Դոնի Ռոստով քաղաքում։ Գտնվում է Պաշտպանության փողոց, 48/18, Սեմաշկոյի նրբանցք հասցեում։

Պատմություն 
Տունը մշակութային ժառանգության օբյեկտների ցուցակում նշված է սեփականատերերից մեկի` Ֆեոդոր Իվանովիչ Միլցինի ազգանունով։ Նա զբաղվել է հացահատկի առևտրով և բանկային գործով։ 30 տարի Ֆեոդոր Միլցինն աշխատել է քաղաքային հասարակական բանկում, որտեղ ժամանակի մեծ մասը զբաղեցրել է տնօրենի պաշտոնը։ Եղել է Դոնի Ռոստովի պատվավոր քաղաքացի և զբաղվել է բարեգործությամբ։ 1913 թվականին տեղեկություն հայտնվեց, որ Ֆեոդոր Միլցինը կարող էր մասնակից լինել գումարները վատնելուն, որի պատճառով նա դադարեց բանկի տնօրեն լինելուց։

Նրա տունը ճարտարապետության հուշարձան է, կառուցվել է XIX դարի վերջում։ Միլցինի տունն անվանում են քաղաքի պատմական մասի կենտրոն, որն ազդել է շրջակայքի կառուցապատման ձևավորման վրա։ Շենքն ունի պահպանության տեղական կարգավիճակ։ «Պատմության և մշակույթի տեղական նշանակության «Ֆ. Ի. Միլցինի եկամտաբեր տուն» հուշարձանի տարածքը և պահպանման գոտին սահմանելու մասին» 2001 թվականի հունվարի 9-ի թիվ 2 որոշմամբ հաստատվել են մշակութային ժառանգության օբյեկտի սահմանները և պահպանման գոտին։

Դոնի Ռոստով քաղաքի գույքահողային հարաբերությունների բաժինը 2010 թվականի մարտի 12-ին հաստատեց թիվ 834 հրամանը, որը վերաբերում է «Ֆ. Ի. Միլցինի եկամտաբեր տուն» հուշարձանի մունիցիպալացմանը։

Նկուղային տարածքների վերակառուցման ժամանակ Միլցինի տանը հայտնաբերել են բազմամակարդակ նկուղներ, որոնք խորացել են գետնի տակ։ Դրանք կարող են լինել Դոնի Ռոստովի կենտրոնի տակ գտնվող ստորերկրյա այրերի մի մասը։

Նկարագրություն 
Տան ճարտարապետական ոճը բնորոշ է մինչև 1917 թվականի հեղափոխությունը Դոնի Ռոստովում կառուցված առանձնատներին։ Առաջին հարկում գտնվում էր առևտրային հաստատություն։ Տունը զարդարված է էկլեկտիզմի նեոկլասիցիզմի ուղղության տարրերով։

Պատկերասրահ

Ծանոթագրություններ 

Դոնի Ռոստովի շենքեր և կառույցներ